
6.

Par zemes vienības daļas Tomes ielā 10A, Ķegumā,  Ogres nov., iznomāšanu 
Ogres novada pašvaldībā (turpmāk- Pašvaldība) saņemts sabiedrības ar ierobežotu atbildību “Būvinženieris”, reģ. Nr. 40103674094, juridiskā adrese Katrīnas laukums 1, Tukums, Tukuma novads, LV-3101, 2026. gada 21. aprīļa iesniegums (reģ. Ķeguma pilsētas pārvaldē 2026. gada 21. aprīlī ar Nr. 1-7/2026/116) ar lūgumu iznomāt zemes vienības daļu 0,2 ha platībā Tomes ielā 10A, Ķegumā, Ogres nov., Ķeguma HES lejas bjefa konstrukciju atjaunošanas būvdarbu organizācijai un apgādei nepieciešamā būvlaukuma izveidošanai. 

Nekustamais īpašums Tomes ielā 10A, Ķegumā, Ogres nov., kadastra numurs 7409 008 0012, kura sastāvā ietilpst ēka ar kadastra apzīmējumu 7409 008 0012 001 un zemes gabals ar  kadastra apzīmējumu 7409 008 0012 ar kopējo platību 10996 m2, reģistrēts Zemgales rajona tiesas Ķeguma pilsētas zemesgrāmatas nodalījumā Nr. 100000130435 un pieder Pašvaldībai.


Publiskai personai piederoša vai piekrītoša zemesgabala vai tā daļas iznomāšanas kārtību un nosacījumus nosaka Ministru kabineta 2018. gada 19. jūnija noteikumi Nr. 350 “Publiskas personas zemes nomas un apbūves tiesības noteikumi” (turpmāk – Noteikumi). Saskaņā ar Noteikumu 28. punktu lēmumu par neapbūvēta zemesgabala iznomāšanu pieņem iznomātājs, Noteikumu 29.6. punkts paredz, ka publisku izsoli un ar to saistītos nosacījumus var nepiemērot, ja neapbūvēts zemesgabals tiek  iznomāts nožogojumu, sastatņu, konteineru, estakāžu, būvmateriālu un dažādu mehānismu, kā arī citu pagaidu konstrukciju novietošanai būvdarbu laikā.

Atbilstoši Noteikumu 30.4. apakšpunktam,  ja neapbūvētu zemesgabalu iznomā Noteikumu 29.6. apakšpunktā paredzētajā gadījumā, nomas maksu nosaka atbilstoši Ministru kabineta, pašvaldības domes, citas atvasinātas publiskas personas vai kapitālsabiedrības kapitāla daļu turētāja apstiprinātam nomas pakalpojumu maksas cenrādim, kas noteikts, ņemot vērā neatkarīga vērtētāja noteikto tirgus nomas maksu, vai neatkarīga vērtētāja noteiktajai tirgus nomas maksai (bet tā nedrīkst būt mazāka par šo noteikumu 5. punktā minēto). 
Saskaņā ar sabiedrības ar ierobežotu atbildību “EIROEKSPERTS”, reģistrācijas Nr. 40003650352, 2026. gada 30. aprīļa “Tomes iela 10, Ķegums, Ogres nov., iespējamās viena gada nomas maksas novērtējums daļai no zemes vienības ar kadastra apzīmējumu 7409 008 0012”, reģistrācijas Nr. L16113/ER/2026, zemes vienības ar kadastra apzīmējumu 7409 008 0012 daļas 2000 m2 platībā tirgus nomas maksa gadā  2026. gada 26. aprīlī ir noteikta 600 EUR (seši simti euro), jeb 0,30 EUR par 1 m² gadā, papildus maksājot nekustamā īpašuma nodokli un  pievienotās vērtības nodokli.
Pašvaldības mantas novērtēšanas un izsoles komisija 2026. gada 7. maijā, prot. Nr. KO-14/51 “Par zemes vienības ar kadastra apzīmējumu 7409 008 0012, Tomes ielā 10, Ķegumā, Ogres novadā daļas nomas maksas noteikšanu”, ir noteikusi zemes vienības ar kadastra apzīmējumu 7409 008 0012 daļas 2000 m2 platībā viena gada nomas maksu 600 EUR (seši simti euro) jeb 0,30 EUR (trīsdesmit centi) par 1 m² gadā (bez pievienotās vērtības nodokļa).
Pamatojoties uz Publiskas personas finanšu līdzekļu un mantas izšķērdēšanas novēršanas likuma 3. panta 2. punktu, 6.¹ panta pirmo daļu, Pašvaldību likuma 10. panta 21. apakšpunktu, 73. panta trešo daļu, Ministru kabineta 2018. gada 19. jūnija noteikumu Nr. 350 “Publiskas personas zemes nomas un apbūves tiesības noteikumi” 28. punktu, 29.6. un 30.4. apakšpunktu un ņemot vērā Pašvaldības mantas novērtēšanas un izsoles komisijas 2026. gada 7. maija lēmumu “Par zemes vienības ar kadastra apzīmējumu 7409 008 0012, Ķegumā, Ogres novadā daļas nomas maksas noteikšanu” (protokols Nr. KO-14/51),

balsojot: ar 20 balsīm "Par" (Andris Krauja, Artūrs Mangulis, Atvars Lakstīgala, Dace Veiliņa, Dzirkstīte Žindiga, Egils Helmanis, Gints Sīviņš, Ilmārs Zemnieks, Jānis Iklāvs, Jānis Siliņš, Kārlis Ansons, Kārlis Avotiņš, Matīss Mežaks, Pāvels Kotāns, Raivis Rubīns, Raivis Ūzuls, Rūdolfs Kudļa, Santa Ločmele, Sarmīte Ozoliņa, Uldis Skudra), "Pret" – nav, "Atturas" – 1 (Dace Kļaviņa), "Nepiedalās" – nav, 

Ogres novada pašvaldības dome NOLEMJ:
1. Iznomāt sabiedrībai ar ierobežotu atbildību “Būvinženieris”, reģ. Nr. 40103674094, juridiskā adrese Katrīnas laukums 1, Tukums, Tukuma novads, LV-3101, nekustamā īpašuma Tomes ielā 10A, Ķegumā, Ogres novadā, kadastra numurs 7409 008 0012, sastāvā esošās zemes vienības, kadastra apzīmējums 74090080012, daļu 2000 m2 platībā (turpmāk – Zemes vienība), (Zemes vienības novietojuma shēma pielikumā), būvlaukuma izveidošanai būvdarbu veikšanai Ķeguma HES teritorijā uz būvdarbu veikšanas laiku, bet ne ilgāk kā līdz 2028. gada 30. novembrim.

2. Noteikt Zemes vienības nomas maksu 600 EUR (seši simti euro) gadā jeb 0,30 EUR/m2 gadā, papildus maksājot pievienotās vērtības nodokli un nekustamā īpašuma nodokli, un nomnieka pienākumu kompensēt sertificēta vērtētāja atlīdzības summu – 242 EUR (divi simti četrdesmit divi euro).

3. Pilnvarot Ogres novada Ķeguma pilsētas pārvaldes vadītāju noslēgt zemes nomas līgumu saskaņā ar  šī lēmuma 1., 2. punktu, nomas līgumu saskaņojot ar Ogres novada pašvaldības Centrālo administrāciju.
4. Kontroli par lēmuma izpildi uzdot Ogres novada pašvaldības izpilddirektoram.

(Sēdes vadītāja, 

domes priekšsēdētāja A. Kraujas paraksts)


